ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2157/98

υποβολή: Alexandros Alavanos (GUE/NGL) προς την Επιτροπή

(13 Ιουλίου 1998)

Θέμα: Μακροχρόνια καθυστέρηση καταβολής σύνταξης σε ασφαλισμένους

Σύμφωνα με δημοσιεύματα στον Τύπο παρατηρείται από ορισμένα ασφαλιστικά ταμεία στην Ελλάδα μεγάλη καθυστέρηση στην καταβολή της σύνταξης σε ασφαλισμένους τους δικαιούχους. Ένα τέτοιο παράδειγμα είναι και το Ταμείο Μετάλλου που καθυστερεί 6 χρόνια την καταβολή της σύνταξης στον ασφαλισμένο από τη στιγμή που ο τελευταίος υποβάλλει τη σχετική αίτηση. Όμως ο "Κοινοτικός Χάρτης των Θεμελιωδών Δικαιωμάτων των Εργαζομένων" ορίζει ρητά στο άρθρο 24 ότι: "Κάθε εργαζόμενος της Ευρωπαϊκής Ένωσης πρέπει να μπορεί να διαθέτει, τη στιγμή της συνταξιοδότησής του, πόρους που να του εξασφαλίζουν ένα αξιοπρεπές επίπεδο ζωής". Επίσης το άρθρο 5, παράγραφος 3 αναφέρει ότι: "...να μη δύναται οι μισθοί να αποτελέσουν αντικείμενο παρακράτησης, κατάσχεσης ή εκχώρησης, παρά μόνο στο μέτρο που προβλέπεται από τις εθνικές διατάξεις".

Ερωτάται η Επιτροπή. Τι μέτρα προτίθεται να λάβει προκειμένου να επιλυθεί η κατάσταση αυτή; Τι ένδικα μέσα διαθέτει ο ασφαλισμένος στα πλαίσια της Ευρωπαϊκής Ένωσης για να διεκδικήσει τη σύνταξή του αμέσως με τη συνταξιοδότησή του; Θεωρεί ότι μετά από 6 χρόνια και με υψηλό μέσο πληθωρισμό στην Ελλάδα μπορούν να καταβάλλονται τα αναδρομικά της σύνταξης χωρίς τόκους;

Απάντηση του κ. Flynn εξ ονόματος της Επιτροπής

(11 Σεπτεμβρίου 1998)

Η οργάνωση, η λειτουργία καθώς και οι προϋποθέσεις ρευστοποίησης και πληρωμής των συντάξεων αποτελούν θέματα που ανήκουν στην αρμοδιότητα των κρατών μελών.

Οι μόνοι δεσμευτικοί κοινοτικοί κανόνες που μπορούν να έχουν επιπτώσεις στο πλαίσιο των συνταξιοδοτικών συστημάτων είναι οι κανονισμοί που αφορούν την κοινωνική ασφάλιση των διακινουμένων εργαζομένων(1) και οι οδηγίες που αφορούν την ισότητα μεταχείρισης ανδρών και γυναικών(2).

Δεδομένου ότι, στην προκειμένη περίπτωση, δεν έχουν εφαρμογή οι κανόνες αυτοί, η καθυστέρηση πληρωμής των συντάξεων θα έπρεπε να εξεταστεί από πλευράς εθνικού δικαίου. Η Επιτροπή δεν θα μπορούσε να παρέμβει σ' αυτό το ζήτημα εσωτερικής τάξης.

Επιπλέον, θα πρέπει να σημειωθεί ότι ο κοινοτικός χάρτης των θεμελιωδών κοινωνικών δικαιωμάτων στον οποίον αναφέρθηκε το αξιότιμο μέλος δεν έχει δεσμευτικό χαρακτήρα.

(1) Κανονισμός (ΕΟΚ) 1408/71 και 574/72. Η ενημερωμένη έκδοση των κανονισμών αυτών δημοσιεύτηκε στην ΕΕ L 28, 30.1.1997.

(2) Οδηγίες 79/7/ΕΟΚ (ΕΕ L 6, 10.1.1979.), 86/378/ΕΟΚ (ΕΕ L 225, 12.8.1986.) και 96/97/ΕΚ (ΕΕ L 46, 17.2.1997.).
ΓΡΑΠΤΗ ΕΡΩΤΗΣΗ E-1505/98

υποβολή: Daniel Varela Suanzes-Carpegna (PPE) προς την Επιτροπή

(13 Μαΐου 1998)

Θέμα: Κοινωνία των Πληροφοριών και Οικονομική και Κοινωνική Συνοχή

Κατά την παρέμβασή της ενώπιον της Επιτροπής Περιφερειακής Πολιτικής του Ευρωπαϊκού Κοινοβουλίου στις 23.01.1997, στο πλαίσιο της παρουσίασης της ανακοίνωσης της Επιτροπής "Συνοχή και Κοινωνία των Πληροφοριών" (COM(97)7 τελικό της 22.01.1997), η Επίτροπος κ. W. Mathies ανέφερε ότι θα ενισχυθεί η στήριξη των τεχνολογιών της πληροφορίας και της επικοινωνίας (ΤΠΕ) ιδίως στο πλαίσιο των σημερινών στόχων 1 και 2, για την προώθηση της μετάβασης στην κοινωνία των πληροφοριών.

Θα μπορούσε η Επιτροπή να μας ενημερώσει για το σύνολο των σχεδίων ΤΠΕ που έχει έως τώρα χρηματοδοτήσει στο πλαίσιο των σημερινών στόχων 1 και 2, καθώς και εκείνων που θα συγχρηματοδοτηθούν έως το τέλος της σημερινής περιόδου προγραμματισμού, αναφέροντας τις περιφέρειες που επελέγησαν, το συνολικό κόστος εκτέλεσης και το ύψος της κοινοτικής συγχρηματοδότησης;

Απάντηση της κας. Wulf-Mathies εξ ονόματος της Επιτροπής

(22 Ιουνίου 1998)

Τα στοιχεία που περιλαμβάνονται στην ανακοίνωση της Επιτροπής "Συνοχή και κοινωνία των πληροφοριών" προέκυψαν από εσωτερική μελέτη που εκπόνησε η Επιτροπή και αποτελούν εκτίμηση των δράσεων που σχετίζονται με τις τηλεπικοινωνίες και συγχρηματοδοτήθηκαν από τα διαρθρωτικά ταμεία. Η εκτίμηση βασίζεται στα προγράμματα που υπέβαλαν τα κράτη μέλη στις αρχές της περιόδου προγραμματισμού των διαρθρωτικών ταμείων 1994-1999. Κατά την περάτωση της εν λόγω περιόδου προγραμματισμού θα διενεργηθεί εκ των υστέρων αξιολόγηση.

Κατά την τρέχουσα περίοδο προγραμματισμού, τα διαρθρωτικά ταμεία (Ευρωπαϊκό Ταμείο Περιφερειακής Ανάπτυξης) αναμένεται να συγχρηματοδοτήσουν δράσεις στον τομέα των τηλεπικοινωνιών με συνολική συμβολή ύψους 1.741 εκατομμύρια ECU στις περιφέρειες των στόχων 1, 2 και 5β.

Τα αποτελέσματα μιας προσωρινής ανάλυσης του παραπάνω ποσού σχετικά με τις υποδομές και τις εφαρμογές, καθώς και ένας πίνακας με ενδεικτικά στοιχεία που αφορούν τα κυριότερα δικαιούχα κράτη μέλη, θα αποσταλούν απευθείας στο Αξιότιμο Μέλος και στη Γενική Γραμματεία του Κοινοβουλίου.

Μετά τους εν λόγω υπολογισμούς, ακολούθησε ενδιάμεση αξιολόγηση των κοινοτικών πλαισίων στήριξης καθώς και η ετήσια κατανομή των ποσών που προέκυψαν από την τιμαριθμική προσαρμογή των πόρων των διαρθρωτικών ταμείων. Ορισμένα κράτη μέλη πρότειναν, επίσης, επαναπροσδιορισμό των προτεραιοτήτων προγραμματισμού. Το γεγονός αυτό είχε αντίκτυπο στις επενδύσεις που σχετίζονταν με την κοινωνία των πληροφοριών. Σε ορισμένες περιπτώσεις, παραδείγματος χάριν στην Ισπανία, δημιουργήθηκε νέα προτεραιότητα προγραμματισμού για την κοινωνία των πληροφοριών, ενώ σε άλλες περιπτώσεις, παραδείγματος χάριν στην Πορτογαλία, η υφιστάμενη προτεραιότητα για τις τηλεπικοινωνίες ενισχύθηκε με σκοπό την προώθηση προηγμένων εφαρμογών και υπηρεσιών.

Συνεπώς, μια σφαιρική άποψη των δαπανών που αφορούν την κοινωνία των πληροφοριών είναι εφικτή μόνο μετά μία εκ των υστέρων αξιολόγηση.
ΓΡΑΠΤΗ ΕΡΩΤΗΣΗ E-2049/98

υποβολή: Jan Sonneveld (PPE) και Petrus Cornelissen (PPE) προς την Επιτροπή

(7 Ιουλίου 1998)

Θέμα: Εισαγωγές εσπεριδοειδών από τρίτες χώρες στην Ισπανία και την Ελλάδα

Το 1993 εναρμονίστηκε το σύστημα για τους φυτοϋγειονομικούς κινδύνους στην ΕΕ. Έκτοτε πραγματοποιούνται εισαγωγές νωπών εσπεριδοειδών στα 13 κράτη μέλη της Κοινότητας (συμπεριλαμβανομένων της Ισπανίας και της Πορτογαλίας). Όμως, η Ελλάδα και η Ιταλία μπορούσαν περαιτέρω να κάνουν χρήση κατά τη διάρκεια τριετούς μεταβατικής περιόδου ενός καθεστώτος "προστατευόμενης ζώνης". Στις 14 Μαρτίου 1996, η Επιτροπή δημοσίευσε οδηγία βάσει της οποίας δεν ενδείκνυτο πλέον η διατήρηση των "προστατευόμενων ζωνών "που είχαν αναγνωρισθεί για τα δύο αυτά κράτη μέλη. Η Ιταλία και η Ελλάδα δεν εφάρμοσαν την εν λόγω οδηγία.

Το Νοέμβριο του 1997, η Μόνιμη Φυτοϋγειονομική Επιτροπή ενέκρινε τη νομοθεσία που αφορά το νέο κοινοτικό καθεστώς για τις εισαγωγές εσπεριδοειδών από τρίτες χώρες. Τα δύο κράτη μέλη θα έπρεπε να είχαν ήδη θέσει σε ισχύ την οδηγία της Επιτροπής για την παύση του καθεστώτος της "προστατευόμενης ζώνης", προτού υλοποιηθεί το νέο καθεστώς. Σήμερα, πέντε χρόνια μετά τη εναρμόνιση του συστήματος φυτοϋγειονομικών κινδύνων στην ΕΕ, θα πρέπει η Ελλάδα και η Ιταλία να το εφαρμόσουν αμέσως.

1. Γνωρίζει η Επιτροπή ότι παρά την Οδηγία 96/15 της 14ης Μαρτίου 1996(1) εξακολουθούν να μην εισάγονται εσπεριδοειδή από τρίτες χώρες στην Ελλάδα και την Ιταλία;

2. Σε ποιές ενέργειες θα προβεί η Επιτροπή προκειμένου να διασφαλιστεί ότι θα ανοίξουν αμέσως οι αγορές αυτές και θα ενσωματωθεί στο δίκαιο των χωρών αυτών η Οδηγία 96/15;

Απάντηση του κ. Fischler εξ ονόματος της Επιτροπής

(3 Σεπτεμβρίου 1998)

Η Επιτροπή γνωρίζει ότι η εισαγωγή του κίτρου του προερχομένου από τρίτες χώρες δεν είναι ακόμη δυνατή στην Ιταλία και την Ελλάδα.

Η μη εφαρμογή της σχετικής κοινοτικής νομοθεσίας από την Ιταλία και την Ελλάδα εξετάζεται σήμερα λεπτομερώς από την Επιτροπή προκειμένου να καθοριστεί η διαδικασία η οποία θα ακολουθηθεί.

(1) ΕΕ L 70, 20.3.1996, σελ. 35.
ΓΡΑΠΤΗ ΕΡΩΤΗΣΗ E-1899/98

υποβολή: Clive Needle (PSE) προς την Επιτροπή

(16 Ιουνίου 1998)

Θέμα: Αγορά αφορολογήτων ειδών μετά το 1999

Αληθεύει ότι ορισμένοι πολίτες της ΕΕ θα μπορούν να αγοράζουν αφορολόγητα είδη στο εσωτερικό της ΕΕ μετά το 1999 που θα έχει καταργηθεί αυτή η δυνατότητα για όσους ταξιδεύουν;

Εάν αληθεύει, για ποιούς πολίτες πρόκειται και γιατί;

Απάντηση του κ. Monti εξ ονόματος της Επιτροπής

(13 Ιουλίου 1998)

Μετά την απόφαση που έλαβε το Συμβούλιο το 1991 να καταργήσει τις πωλήσεις αφορολόγητων ειδών στην Κοινότητα, η καταλληλότητα της οποίας επιβεβαιώθηκε στο συμβούλιο ECOFIN στις 19 Μαΐου 1998, οι ταξιδιώτες θα μπορούν να αγοράζουν αφορολόγητα προϊόντα μόνο ως τις 30 Ιουνίου 1999. Μετά την ημερομηνία αυτή, η απαλλαγή από τον ΦΠΑ και τους ειδικούς φόρους κατανάλωσης η οποία στο παρελθόν βασιζόταν στην έννοια της απαλλαγής του φόρου για εξαγωγές σε συνδυασμό με την φορολόγηση κατά τις εισαγωγές για τους ταξιδιώτες θα πάψει να υπάρχει.

Η απόφαση για την κατάργηση των πωλήσεων αφορολόγητων ειδών δεν επηρεάζει την απαλλαγή φόρων που παρέχεται στις διπλωματικές και προξενικές αποστολές, τους διεθνείς οργανισμούς και τις δυνάμεις του ΝΑΤΟ. Η απαλλαγή αυτή βασίζεται σε διεθνείς συμφωνίες, στην περίπτωση των διπλωματών στη σύμβαση της Βιέννης. Η σύμβαση αυτή εφαρμόζεται μόνο σε όσους διαθέτουν διπλωματικό καθεστώς, για παράδειγμα πρέσβεις ή διπλωματικό προσωπικό. Στην Κοινότητα, η σύμβαση αυτή δεν εφαρμόζεται για τους υπαλλήλους της Ευρωπαϊκής Ένωσης.
ΓΡΑΠΤΗ ΕΡΩΤΗΣΗ E-1725/98

υποβολή: Graham Mather (PPE) προς την Επιτροπή

(5 Ιουνίου 1998)

Θέμα: Άδεια εμπορίας κτηνιατρικών φαρμακευτικών προïόντων που προορίζονται για τα άλογα

Σύμφωνα με την Οδηγία 81/851/ΕΟΚ(1), για την απόκτηση άδειας εμπορίας, τα κτηνιατρικά φαρμακευτικά προϊόντα που προορίζονται για ζώα παραγωγής τροφίμων θα πρέπει να περιλαμβάνονται στα Παραρτήματα Ι, ΙΙ ή ΙΙΙ του Κανονισμού του Συμβουλίου 2377/90(2).

Η British Equine Veterinary Association (BEVA) υποστηρίζει ότι, καθώς πλησιάζει η λήξη της προθεσμίας υποβολής αιτήσεων για την καθιέρωση ανωτάτων ορίων καταλοίπων (MRL), η καλή διαβίωση και η υγεία των αλόγων και των πόνυ τίθεται σε σοβαρό κίνδυνο, εφόσον για τα περισσότερα φαρμακευτικά προϊόντα που προορίζονται για άλογα δεν υπάρχει MRL και το κόστος της καθιέρωσής του είναι, σε πολλές περιπτώσεις, απαγορευτικά υψηλό.

Η BEVA υποστηρίζει ακόμη ότι αυτό το κανονιστικό καθεστώς είναι ακατάλληλο για τα κτηνιατρικά φαρμακευτικά προϊόντα με προορισμό τα άλογα, εφόσον τα ζώα αυτά, στη συντριπτική τους πλειοψηφία, δεν θα εισέλθουν ποτέ στην ανθρώπινη τροφική αλυσίδα.

Ποιά είναι τα σχόλια της Επιτροπής επί του θέματος αυτού;

(1) ΕΕ L 317, 6.11.1981, σελ. 1.

(2) ΕΕ L 224, 18.8.1990, σελ. 1.
ΓΡΑΠΤΗ ΕΡΩΤΗΣΗ E-1868/98

υποβολή: Ernesto Caccavale (UPE) προς την Επιτροπή

(16 Ιουνίου 1998)

Θέμα: Εικαζόμενη έλλειψη νομιμότητας της απαγόρευσης που επέβαλε η Διοικητική Περιφέρεια της Καμπανίας στις ιδιωτικές κοινοπραξίες όσον αφορά τη δυνατότητά τους να προσφεύγουν στις κοινοτικές διευκολύνσεις.

Έχοντας υπόψη ότι το μέτρο 2.2 του Πολυταμειακού Λειτουργικού Προγράμματος της Διοικητικής Περιφέρειας της Καμπανίας, το οποίο προβλέπει τη χρηματοδότηση, από το ΕΤΠΑ, των δημοσίων επενδύσεων στις βιομηχανικές ζώνες και για το οποίο υποβλήθηκε η γραπτή ερώτηση Ε-1009/98(1) και έχοντας υπόψη την απάντηση της κ. Wulf-Mathies εξ ονόματος της Επιτροπής, επιθυμώ να μου διευκρινιστούν περαιτέρω τα ακόλουθα ερωτήματα:

1. Είναι αλήθεια ότι το μέτρο 2.2 του Πολυταμειακού Λειτουργικού Προγράμματος που εγκρίθηκε από το Περιφερειακό Συμβούλιο και από την Ευρωπαϊκή Επιτροπή, έδινε τη δυνατότητα τόσο στις ιδιωτικές όσο και στις δημόσιες κοινοπραξίες να λάβουν 100 % χρηματοδότηση και, αν ναι, είναι σωστό να λέμε ότι η Καμπανία μπορεί να προτείνει τροπολογία για να έχουν οι ιδιωτικές κοινοπραξίες τη δυνατότητα πρόσβασης στο μέτρο αυτό;

2. Ζήτησε ποτέ γραπτώς από την Ευρωπαϊκή Επιτροπή η Καμπανία άδεια για να επιφέρει την αλλαγή αυτή;

3. Είναι νόμιμη η απαγόρευση που επιβλήθηκε αυτόνομα από τη Διοικητική Περιφέρεια της Καμπανίας όσον αφορά την προσφυγή σε κονδύλια προβλεπόμενα από την εθνική νομοθεσία για την κάλυψη του 50 % της συγχρηματοδότησης;

Απάντηση της κ. Wulf-Mathies εξ ονόματος της Επιτροπής

(20 Ιουλίου 1998)

Το μέτρο 2.2 "βιομηχανικές ζώνες" του λειτουργικού προγράμματος για την περιφέρεια της Καμπανίας 1994-1999 προβλέπει ότι δικαιούχοι της παρέμβασης είναι δημόσιοι οργανισμοί και κοινοπραξίες. Το σχέδιο χρηματοδότησης του μέτρου, το οποίο έχει προταθεί από την περιφέρεια και εγκριθεί από την Επιτροπή, προβλέπει δημόσια χρηματοδότηση σε ποσοστό 100 % γεγονός το οποίο συνεπάγεται ότι δικαιούχοι της παρέμβασης είναι αποκλειστικά οργανισμοί και δημόσιες συμπράξεις. Προκειμένου να διατεθεί τμήμα των δημοσίων χρηματοδοτήσεων σε ιδιωτικές κοινοπραξίες, η περιφέρεια πρέπει προηγουμένως να προβεί σε τροποποίηση του σχεδίου χρηματοδότησης κατά τρόπο ώστε να καταστεί δυνατή η συμμετοχή ιδιωτικών κοινοπραξιών.

Η περιφέρεια πρότεινε στην επιτροπή παρακολούθησης του προγράμματος, κατά τη συνεδρίαση της 11ης Δεκεμβρίου 1997, τροποποίηση του σχεδίου χρηματοδότησης του μέτρου προκειμένου να καταστεί δυνατή, για το 1996, η συμμετοχή ιδιωτικών κοινοπραξιών σε επίπεδο 50 % του συνόλου. Η τροποποίηση αυτή δεν έχει ακόμα κοινοποιηθεί στην Επιτροπή.

Η περιφέρεια της Καμπανίας οφείλει να τηρήσει και να μεριμνήσει ώστε να τηρηθεί το σχέδιο χρηματοδότησης του προγράμματος έτσι όπως εγκρίθηκε από την Επιτροπή. Συνεπώς, ακόμα και μετά από ενδεχόμενη τροποποίηση του σχεδίου χρηματοδότησης, η Επιτροπή μπορεί να δεχτεί μόνο την κάλυψη των πόρων που διατίθενται για τον ιδιωτικό τομέα από άλλες δημόσιες πηγές.

(1) ΕΕ C 402, 22.12.1998.
ΓΡΑΠΤΗ ΕΡΩΤΗΣΗ E-1601/98

υποβολή: Joaquín Sisó Cruellas (PPE) προς την Επιτροπή

(25 Μαΐου 1998)

Θέμα: Προστασία των ορνίθων ωοπαραγωγής

Η Ένωση Ισπανών Ωοπαραγωγών θεωρεί ότι η πρόταση οδηγίας της Ευρωπαϊκής Επιτροπής περί θεσπίσεως ελαχίστων απαιτήσεων για την προστασία των ορνίθων ωοπαραγωγής που εκτρέφονται στα διάφορα συστήματα ορνιθοτροφίας, θα οδηγήσει σε αύξηση της τιμής της δωδεκάδας των αυγών στην αγορά, σε επίπεδο που θα υπερβεί τις 400 πεσέτες, πράγμα που θα έχει ως συνέπεια την εξαφάνιση αυτού του προϊόντος από το καλάθι των τροφίμων.

Θεωρεί η Επιτροπή δικαιολογημένη την άποψη αυτή της Ένωσης Ισπανών Ωοπαραγωγών;

Εάν όχι, θα μπορούσε να μας αναφέρει τους λόγους για τους οποίους δεν θα αυξηθεί η τιμή των αυγών στην αγορά με την εφαρμογή της προειρημμένης οδηγίας;

Απάντηση του κ. Fischler εξ ονόματος της Επιτροπής

(25 Ιουνίου 1998)

Η πρόταση της Επιτροπής για οδηγία του Συμβουλίου, περί θεσπίσεως ελάχιστων απαιτήσεων για την προστασία των ορνίθων ωοπαραγωγής που εκτρέφονται στα διάφορα συστήματα ορνιθοτροφίας(1), βασίζεται σε έκθεση της επιστημονικής κτηνιατρικής επιτροπής.

Βάσει των νέων προτεινόμενων απαιτήσεων, ο χώρος των νέων και αναδομημένων κλωβών στους οποίους εκτρέφονται ωοπαραγωγικές όρνιθες, είναι 800 cm2. Η μεταβατική περίοδος μετά από την οποία όλα τα ορνοθοτροφία θα πρέπει να συμμορφώνονται με τις νέες απαιτήσεις που προβλέπονται στην πρόταση, είναι 10 χρόνια.

Η ανακοίνωση της Επιτροπής σχετικά με την πρόταση αναφέρει ότι οι εν λόγω απαιτήσεις ενδεχομένως θα οδηγήσουν σε αύξηση της τάξεως 10-15 % του κόστους των αυγών. Η ανακοίνωση αναφέρει, επίσης, ότι η πρόσθετη δαπάνη για τους καταναλωτές εκτιμάται ότι θα είναι μόνο 1,12-1,56 ECU κατά κεφαλήν ετησίως, γεγονός το οποίο, κατά τη γνώμη της Επιτροπής, δεν θα μειώσει τη ζήτηση των αυγών.

(1) COM(98)135 τελικό.
ΓΡΑΠΤΗ ΕΡΩΤΗΣΗ E-0825/98

υποβολή: Kirsten Jensen (PSE) προς την Επιτροπή

(26 Μαρτίου 1998)

Θέμα: PVC

Στην προσφάτως υποβληθείσα πρόταση οδηγίας της προς το Συμβούλιο σχετικά με τα εκτός χρήσεως οχήματα, η Επιτροπή δεν προτείνει τη σταδιακή εξάλειψη του PVC για τα αυτοκίνητα που κατασκευάσθηκαν μετά την 1η Ιανουαρίου 2002, διότι, κατά την άποψή της, το PVC βρίσκεται σε πολλά προϊόντα και, συνεπώς, το πρόβλημα θα πρέπει να επιλυθεί σε οριζόντιο επίπεδο.

Πότε θα υποβάλει η Επιτροπή πρόταση για την οριζόντια επίλυση του ζητήματος του PVC και με ποιον τρόπο μπορεί να ληφθεί υπόψη η αρχή της ευθύνης του παραγωγού; Προτίθεται η Επιτροπή να αναλάβει άλλες πρωτοβουλίες για να διασφαλίσει τη σημαντική μείωση των ποσοτήτων PVC στα απόβλητα;

Απάντηση της κας Bjerregaard εξ ονόματος της Επιτροπής

(20 Ιουλίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ρ-1524/98 της κας Riis-Jørgensen(1).

(1) βλέπε σελίδα 51.
ΓΡΑΠΤΗ ΕΡΩΤΗΣΗ E-2610/98

υποβολή: Jesús Cabezón Alonso (PSE) προς την Επιτροπή

(1 Σεπτεμβρίου 1998)

Θέμα: Διαδικασίες παράβασης στον κοινωνικό και εργασιακό τομέα

Πόσες διαδικασίες παράβασης έχει κινήσει η Επιτροπή από το 1996 για τη μη τήρηση των κοινοτικών οδηγιών για τα κοινωνικά και εργασιακά θέματα, οι οποίες έχουν ήδη μεταφερθεί στα εθνικά δίκαια;

Ποιές είναι ακριβώς οι οδηγίες αυτές και ποιά κράτη μέλη αφορούν;

Τί μηχανισμοί έχουν χρησιμοποιηθεί για να διαπιστωθεί η παράλειψη εφαρμογής της κοινοτικής νομοθεσίας;

Τί κυρώσεις έχουν επιβληθεί;

Σε ποιές περιπτώσεις η διαδικασία παράβασης ανάγκασε το κράτος μέλος να επανορθώσει αυτή την παράλειψη;

Απάντηση του κ. Santer εξ ονόματος της Επιτροπής

(11 Σεπτεμβρίου 1998)

Η Επιτροπή παρακαλεί το αξιότιμο μέλος του Κοινοβουλίου να συμβουλευθεί την 15η έκθεση για τον έλεγχο της εφαρμογής του κοινοτικού δικαίου(1), όπου παρέχονται όλες οι ζητούμενες πληροφορίες.

(1) COM(1998) 317 τελικό.
ΓΡΑΠΤΗ ΕΡΩΤΗΣΗ E-2330/98

υποβολή: John McCartin (PPE) προς την Επιτροπή

(27 Ιουλίου 1998)

Θέμα: Μεταφορά και έναρξη λειτουργίας υπηρεσίας στο Grange

Είναι σε θέση να αναφέρει η Επιτροπή, αφενός, εάν η σύναψη των συμβολαίων για την εγκατάσταση της Κτηνιατρικής και Φυτοϋγειονομικής Υπηρεσίας Εποπτείας και Ελέγχων στο Grange έχει ολοκληρωθεί και, αφετέρου, πότε πρόκειται να πραγματοποιηθεί η μεταφορά της εν λόγω υπηρεσίας από τις προσωρινές της εγκαταστάσεις προκειμένου να της δοθεί η δυνατότητα να αρχίσει να διεκπεραιώνει κανονικά τα καθήκοντά της;

Απάντηση του κ. Liikanen εξ ονόματος της Επιτροπής

(17 Σεπτεμβρίου 1998)

Πρώτα απ' όλα η Επιτροπή τονίζει ότι η Κτηνιατρική και Φυτοϋγειονομική υπηρεσία εποπτείας και ελέγχου (FVO) αποτελεί μέρος των υπηρεσιών της και συγκεκριμένα διεύθυνση της Γενικής Διεύθυνσης για τους καταναλωτές.

Όσον αφορά το σχέδιο Grange δεν έχουν ακόμη ολοκληρωθεί τα συμβόλαια μεταξύ της Επιτροπής και των ιρλανδικών αρχών (υπηρεσία δημόσιων έργων).

Τα συμβόλαια βρίσκονται ωστόσο σε προχωρημένο στάδιο και προγραμματίζεται να υπογραφούν πριν το τέλος του 1998. Ο απαιτούμενος χρόνος για την ολοκλήρωση των κτιρίων στο Grange είναι 18 μήνες. Είναι επομένως λογικό ότι η FVO θα αρχίσει να λειτουργεί στα νέα κτίρια κατά τα τέλη του 2000 το αργότερο.
ΓΡΑΠΤΗ ΕΡΩΤΗΣΗ E-1878/98

υποβολή: Bernie Malone (PSE) προς την Επιτροπή

(16 Ιουνίου 1998)

Θέμα: Μηδενικός ΦΠΑ για τα φωσφορούχα λιπάσματα

Δεδομένου ότι τα φωσφορούχα κατάλοιπα έχουν ιδιαίτερα επιβλαβείς επιπτώσεις στην ποιότητα του νερού των λιμνών στην Ιρλανδία, μπορεί η Επιτροπή να μας πληροφορήσει εάν σκοπεύει να υποβάλει προτάσεις προκειμένου να απαλειφθεί η ανωμαλία που παρατηρείται, δηλαδή η επιβολή ΦΠΑ για τα μη φωσφορούχα λιπάσματα όχι όμως και για τα φωσφορούχα; Εάν η Επιτροπή δεν σκοπεύει να υποβάλει τέτοιες προτάσεις, μπορεί να διευκρινίσει το λόγο;

Απάντηση του κ. Monti εξ ονόματος της Επιτροπής

(23 Ιουλίου 1998)

Δυνάμει του άρθρου 28 παράγραφος 2 της έκτης οδηγίας ΦΠΑ του Συμβουλίου (77/388/ΕΟΚ)(1), τα κράτη μέλη δύνανται, υπό ορισμένες προϋποθέσεις, να διατηρήσουν ορισμένες απαλλαγές με εξόφληση του καταβληθέντος φόρου στο προηγούμενο στάδιο. Η Ιρλανδία εφαρμόζει μηδενικό συντελεστή ΦΠΑ για τα λιπάσματα υπό ορισμένες προϋποθέσεις. Ωστόσο, σύμφωνα με τις πληροφορίες που η Επιτροπή έχει στη διάθεσή της, δε γίνεται καμία διάκριση ανάμεσα στα φωσφορούχα λιπάσματα και τα μη φωσφορούχα.

(1) ΕΕ L 145, 13.6.1977.
ΓΡΑΠΤΗ ΕΡΩΤΗΣΗ E-1533/98

υποβολή: Panayotis Lambrias (PPE) προς την Επιτροπή

(18 Μαΐου 1998)

Θέμα: Καταστροφή βιότοπου του δικτύου "φύση 2000" στην Πιερία

Σύμφωνα με τις καταγγελίες τριών κοινοτήτων της περιοχής Πιερίων, απειλείται με καταστροφή από την εγκατάσταση λατομείου μαρμάρου βιότοπος στα Πιέρια όρη, ο οποίος έχει προταθεί από τις αρμόδιες ελληνικές υπηρεσίες για ένταξη στο Δίκτυο "φύση 2000" με τον κωδικό GR-1250002 κατ' εφαρμογήν της Οδηγίας 92/43/ΕΟΚ(1).

Ερωτάται η Επιτροπή τι μέτρα προτίθεται να λάβει ώστε να αποτραπεί η καταστροφή του ανωτέρου βιοτόπου ο οποίος περιλαμβάνει 7 ελληνικά ενδημικά είδη, 13 τύπους προστατευομένων οικοτόπων, καθώς και είδη φυτών και ζώων (ψάρια, ερπετά και πουλιά) που προστατεύονται από την ανωτέρω οδηγία;

(1) ΕΕ L 206, 22.7.1992, σελ. 7.

Κοινή απάντηση

του κ. Bjerregaard εξ ονόματος της Επιτροπής

στις γραπτές ερωτήσεις E-1410/98 και E-1533/98

(18 Ιουνίου 1998)

Η περί ής ο λόγος τοποθεσία, που φέρει την ονομασία "Πιέρια Όρη", υπό τον κωδικό GR 1250002, περιλαμβάνεται όντως στον κατάλογο τοποθεσιών που πρότειναν οι ελληνικές αρχές σύμφωνα με την οδηγία 92/43/ΕΟΚ του Συμβουλίου της 21ης Μαΐου 1992 σχετικά με τη διατήρηση των φυσικών ενδιαιτημάτων (οικοτόπων) καθώς και της άγριας πανίδας και χλωρίδας, προκειμένου να ενταχθούν στο οικολογικό δίκτυο Natura 2000. Αφ'ής στιγμής επιλεγεί από την Επιτροπή εν λόγω τοποθεσία ως τοποθεσία κοινοτικού ενδιαφέροντος (ΤΚΕ), οι ελληνικές αρχές θα υποχρεούνται να τη χαρακτηρίσουν ως ειδική διατηρητέα περιοχή (ζώνη ειδικής προστασίας) και να εφαρμόσουν τα μέτρα διαχείρισης και προστασίας που προβλέπονται από το άρθρο 6 της οδηγίας 92/43/ΕΟΚ.

Το προαναφερθέν άρθρο 6 προβλέπει, ειδικότερα, ότι κάθε σχέδιο ή έργο που ενδέχεται να έχει σημαντικές επιπτώσεις σε ΤΚΕ, πρέπει να αποτελέσει το αντικείμενο κατάλληλης εκτίμησης των επιπτώσεών του σε σχέση με τους στόχους διατήρησης της τοποθεσίας. Ωστόσο, η εν λόγω τοποθεσία δεν έχει ακόμη επιλεγεί ως ΤΚΕ. Οι διατάξεις του άρθρου 6 δεν εφαρμόζονται ακόμη στην προκειμένη περίπτωση. Εντούτοις, η τοποθεσία αυτή φιλοξενεί είδη φυσικών ενδιαιτημάτων προτεραιότητας και ως εκ τούτου θα επιλεγεί αυτομάτως, βάσει των κριτηρίων επιλογής του παραρτήματος ΙΙΙ της οδηγίας. Η Επιτροπή θα απευθυνθεί στις ελληνικές αρχές προκειμένου να πληροφορηθεί τους τρόπους με τους οποίους σκοπεύουν οι τελευταίες να αποτρέψουν την υποβάθμιση της εν λόγω τοποθεσίας, ενόψει του μελλοντικού χαρακτηρισμού της.

Το πρόβλημα της συμβατότητας των προτεινόμενων επενδύσεων στο πλαίσιο του Leader II με την εγκατάσταση του λατομείου, στο οποίο αναφέρεται το Αξιότιμο Μέλος του Κοινοβουλίου, πρέπει, κανονικά, να αντιμετωπιστεί στο πλαίσιο των προαναφερθέντων διαβημάτων. Δηλαδή, εφόσον η τοποθεσία περιληφθεί στον κατάλογο των τοποθεσιών που προτείνονται στο πλαίσιο της οδηγίας 92/43/ΕΟΚ, η εγκατάσταση του λατομείου πρέπει να αποτελέσει το αντικείμενο μελέτης περιβαλλοντικών επιπτώσεων, στην οποία πρέπει να ληφθούν υπόψη όλες οι τυχόν επιπτώσεις του λατομείου στα άλλα στοιχεία που ενσωματώνονται στην τοποθεσία, συμπεριλαμβανομένων των διευθετήσεων που χρηματοδοτούνται από άλλες κοινοτικές πηγές.
ΓΡΑΠΤΗ ΕΡΩΤΗΣΗ E-1953/98

υποβολή: Anita Pollack (PSE) προς την Επιτροπή

(30 Ιουνίου 1998)

Θέμα: Αίτηση για χορήγηση ευρωπαïκού διπλώματος ευρεσιτεχνίας για τα βακτηρίδια της μηνιγγίτιδας

Γνωρίζει η Επιτροπή για τις αιτήσεις που έχουν υποβληθεί στο Ευρωπαϊκό Γραφείο Διπλωμάτων Ευρεσιτεχνιών εκ μέρους της "Human Genome Sciences" που επιθυμεί να είναι η πρώτη "κάτοχος" της ολοκληρωμένης γενετικής σειράς των βακτηριδίων που προκαλούν τη μηνιγγίτιδα, και ποιά είναι η γνώμη της σχετικά με τους φόβους που έχουν εκφράσει οι επιστήμονες ότι αυτό θα είχε ως αποτέλεσμα την υποχρέωση πληρωμής δικαιωμάτων για κάθε θεραπεία;

Απάντηση του κ. Monti εξ ονόματος της Επιτροπής

(4 Αυγούστου 1998)

Η Επιτροπή είναι ενήμερη για τις αιτήσεις που έχουν υποβληθεί εκ μέρους της Human Genome Sciences, INC, για τη χορήγηση διπλωμάτων ευρεσιτεχνίας. Σημειώνει ότι οι εν λόγω αιτήσεις για χορήγηση διπλωμάτων ευρεσιτεχνίας, δεν έχουν ακόμη εξεταστεί από το Ευρωπαϊκό Γραφείο Διπλωμάτων Ευρεσιτεχνίας, και ότι η Επιτροπή δεν είναι αρμόδια να κρίνει την ενδεχόμενη δυνατότητα χορήγησης διπλωμάτων ευρεσιτεχνίας για εφευρέσεις που βρίσκονται ακόμη στο στάδιο της αίτησης. Εάν χρειαστεί, το Ευρωπαϊκό Γραφείο Διπλωμάτων Ευρεσιτεχνίας είναι εκείνο που θα αποφανθεί σχετικά με την τήρηση των όρων χορήγησης διπλώματος ευρεσιτεχνίας και το μέγεθος της προστασίας που μπορεί να παρασχεθεί στην εφεύρεση.

Η Επιτροπή υπενθυμίζει, ωστόσο, ότι οι μέθοδοι θεραπευτικής αγωγής και οι διαγνωστικές μέθοδοι δεν αποτελούν αντικείμενο διπλώματος ευρεσιτεχνίας στην Ευρώπη. Σ' αυτό το πλαίσιο, εκτιμά ότι τα δικαιώματα για κάθε θεραπεία που βασίζεται στην εφεύρεση για την οποία έχει ενδεχομένως χορηγηθεί δίπλωμα ευρεσιτεχνίας δεν πρέπει να πληρώνονται.